b"\n_START_ARTICLE_\nFormula 1:n vakoiluskandaali\n_START_PARAGRAPH_\nFormula 1:n vakoiluskandaali, josta k\xc3\xa4ytettiin my\xc3\xb6s nimityst\xc3\xa4 Stepneygate oli Formula 1 -kauden 2007 aikana n\xc3\xa4hty tapahtumasarja, jossa McLaren-talli syyllistyi Ferrarilta per\xc3\xa4isin olleen salaisen tiedon vastaanottoon ja hy\xc3\xb6dynt\xc3\xa4miseen. McLarenilta tietoja kulkeutui my\xc3\xb6s Renault-tallille. Tietoja antoi McLarenille Ferrarin ty\xc3\xb6ntekij\xc3\xa4 Nigel Stepney, joka irtisanottiin tapauksen takia. Tapauksen johdosta kansainv\xc3\xa4linen autoliitto FIA tuomitsi McLarenin maksamaan enn\xc3\xa4tykselliset 100 miljoonan dollarin sakot vakoilusta, mink\xc3\xa4 lis\xc3\xa4ksi se menetti kaikki kauden 2007 valmistajien MM-sarjan pisteens\xc3\xa4. Tallin kuljettajien pisteisiin ei koskettu, eik\xc3\xa4 Renault-tallia rangaistu tietojen hallussapidosta.\n_START_SECTION_\nSkandaalin eteneminen\n_START_PARAGRAPH_\nEnsimm\xc3\xa4iset viitteet vakoilusta n\xc3\xa4htiin jo ennen kautta. Kaudella 2007 Formula 1 -sarjassa k\xc3\xa4ytettiin ainoastaan Bridgestonen renkaita rengasvalmistaja Michelinin vet\xc3\xa4ydytty\xc3\xa4 lajista. Kun kaikki muut Michelin-renkaita edelliskaudella k\xc3\xa4ytt\xc3\xa4neet tallit olivat suurissa ongelmissa talvitesteiss\xc3\xa4, McLaren onnistui muuttamaan autonsa Bridgestone-renkaille sopivaksi heti ensimm\xc3\xa4isell\xc3\xa4 yrityksell\xc3\xa4. McLaren onnistui my\xc3\xb6s parantamaan autonsa vauhtia huomattavasti ensimm\xc3\xa4isen ja toisen kilpailun v\xc3\xa4liss\xc3\xa4. Kun kauden avauskilpailussa Australian GP:ss\xc3\xa4 Ferrari oli selv\xc3\xa4sti McLarenia nopeampi, McLaren otti kauden toisessa osakilpailussa Malesian GP:ss\xc3\xa4 kaksoisvoiton._NEWLINE_Kauden kuluessa McLarenin sis\xc3\xa4ll\xc3\xa4 alkoi kuohua. McLarenilla ajanut hallitseva maailmanmestari Fernando Alonso oli j\xc3\xa4\xc3\xa4nyt nuoren tallikaverinsa Lewis Hamiltonin j\xc3\xa4lkeen, vaikka vaati tallissaan ykk\xc3\xb6skuljettajan asemaa. T\xc3\xa4st\xc3\xa4 suivaantuneena Alonso uhkaili tallia skandaalin paljastamisella, mik\xc3\xa4li ei saisi ykk\xc3\xb6skuljettajan asemaa. T\xc3\xa4st\xc3\xa4 syyst\xc3\xa4 McLarenin tallip\xc3\xa4\xc3\xa4llikk\xc3\xb6 Ron Dennis joutui my\xc3\xb6hemmin ottamaan suoraan yhteytt\xc3\xa4 FIA:n johtajaan Max Mosleyyn, aloittaen tallin sis\xc3\xa4isen s\xc3\xa4hk\xc3\xb6postiliikenteen paljastumisen. Ferrarin autoja k\xc3\xa4sittelev\xc3\xa4\xc3\xa4 salaista tietoa olivat vastaanottaneet ainakin Alonso, testikuljettaja Pedro de la Rosa ja p\xc3\xa4\xc3\xa4suunnittelija Mike Coughlan._NEWLINE_Skandaali paljastui, kun Kimi R\xc3\xa4ikk\xc3\xb6sen ja Felipe Massan Ferrari-autojen tankeista l\xc3\xb6ytyi sinne kuulumatonta jauhetta ennen kauden 2007 Monacon GP:ta. Syylliseksi paljastui tallin p\xc3\xa4\xc3\xa4mekaanikko Nigel Stepney, jonka tekoa pidettiin kostona siit\xc3\xa4, ettei h\xc3\xa4nt\xc3\xa4 oltu ylennetty tallin tekniseksi johtajaksi. Sabotaasin tutkinnan yhteydess\xc3\xa4 paljastui my\xc3\xb6s, ett\xc3\xa4 Stepney oli my\xc3\xb6s vuotanut Ferrarin teknisi\xc3\xa4 tietoja McLarenille. McLarenin kautta tiedot olivat vuotaneet eteenp\xc3\xa4in my\xc3\xb6s Renault'lle.\n_START_SECTION_\nFIA:n tuomio\n_START_PARAGRAPH_\nKansainv\xc3\xa4linen autourheiluliitto FIA tuomitsi tapauksesta yhden kaikkien aikojen suurimmista urheilulajiin liittyvist\xc3\xa4 rangaistuksista. McLaren menetti kaikki kauden 2007 valmistajien MM-sarjan pisteens\xc3\xa4 ja joutui maksamaan sakkoa enn\xc3\xa4tykselliset 100 miljoonaa dollaria. Kuljettajien MM-sarjan pisteisiin ei koskettu. Renault-tallia ei rangaistu vakoilusta mitenk\xc3\xa4\xc3\xa4n."